کرونا وايرس: خېبرپښتونخوا کې د ضلعو ترمينځ د ګاډو چلن ودرل شوی
د خېبرپښتونخوا حکومت چې د کرونا وايرس له امله د پرون اتوار، يکشنبې د ورځې راهسې د درېو ورځو دپاره د صوبې د بازارونو تړلو ویلي نن د ګل د ورځې نه په صوبه کې د ضلعو ترمنځ په ګاډو چلولو بندېز هم لګول شوی دی.
پښور/ کراچۍ — د کرونا وايرس د خورېدو د مخنيوي دپاره د خېبرپښتونخوا حکومت د اتوار د ورځې نه په صوبه کې د بازارونو، مارکيټونو او هوټلونو د بندېز ويلي، نن په دوېمه ورځ د پېښور ترڅنګ د صوبې غټ بازارونه تړلي پراته ؤ او پېښور کې خلک د نشت برابر په نظر راتله. د صوبې د امداد ادارې اعلان کړی چې نن د ګل، دوشنبې د ورځې نه په صوبه کې د ضلعو ترمنځ د عامو سورولو ګاډي هم نه چليږي. د سيمې څخه د ډيوه خبريالانو ترمخه په بېلابيلو ضلعو کې د ګاډو اډې تړل شوي او که چرته ګاډي راووځي نو د هغو د ودرولو دپاره پوليس ته لارښوونه شوې ده چې ګاډي ودروي او خلک پوهه کړي. د صوبې د صحت محکمې سېکتر محمد يحي اخونزاده وي او ای ډیوه سره په خبرو کې ويلي چې صوبايي حکومت د کرونا وايرس د مخنيوي د پاره کوټلي ګامونه پورته کوي خو دا وبا هغه وخت قابو کېدی شي چې عا ولس د حکومت په لارښوونه عمل وکړي او په کورونو کې پاتې شي. په خېبرپښتونخوا کې تراوسه پورې په کرونا وايرس ۳۱ کسان اخته شوي دي. په خېبرپښتونخوا کې د کرونا وايرس څخه درې تنه مړه شوي دي. د پاکستان د صحت د قامي ادارې (اېن ايي اېچ) د تازه شمېرو ترمخه دا وخت په پاکستان کې د کرونا وايرس ۷۸۴ پېښې مخې ته راغلي دي. ادارې ويلي په پاکستان کې په کرونا وايرس اخته کسانو کې تر ټولو زيات په سند صوبه کې ۳۳۳، په پنجاب کې ۲۲۵، په بلوچستان کې ۱۰۸، په ګلګت بلتستان کې ۷۱، په خېبرپښتونخوا کې ۳۱ او اسلام اباد کې ۱۵ پېښې مخې ته راغلي دي. د ادارې په وېنا په دغو کسانو کې پينځه تنه مړه شوي چې درې يې په خېبرپښتونخوا، په يو سند او بل په بلوچستان کې مړ شوی دی. د اېن ايي اېچ په وېنا تراوسه پورې د کرونا په وايرس اخته شپږ کسان صحتمند شوي چې پکې څلور په سند صوبه او دوه اسلام اباد کې دي.